Þorsteinn Már Baldvinsson , mun stíga tímabundið til hliðar sem forstjóri Samherja á meðan niðurstöður yfirstandandi innri rannsóknar á meintunm brotum dótturfélags í Namibíu liggja fyrir . Björgólfur Jóhannsson , fyrrverandi forstjóri Icelandair Group , hefur tekið tímabundið við stöðu forstjóra Samherja . Þetta kemur fram í tilkynningu frá Samherja . Þá segir í tilkynningunni að rannsókn alþjóðlegu lögmannsstofunnar Wikborg Rein muni halda áfram . „ Samherji gegnir mikilvægu hlutverki í sjávarútvegi á alþjóðavísu og berum við ábyrgð gagnvart okkar fólki og viðskiptavinum . Ég er dapur yfir þessum kringumstæðum en ég mun gera mitt besta að gæta hagsmuna Samherja og starfsfólksins ” , er haft eftir Björgólfi í tilkynningunni . Þá segir að enginn stjórnvöld hafi sett sig í samband við Samherja en félagið muni starfa með þeim verði það gert . Í gær kom fram að héraðssaksóknari og skattrannsóknarstjóri væru með málið til skoðunar . Björgólfur vann um árabil hjá Samherja og tengdum félögum . Björgólfur var framkvæmdastjóri nýsköpunar - og þróunarsviðs Samherja frá 1996 , fjármálastjóri Útgerðarfélags Akureyringa frá 1992 - 1996 og framkvæmdastjóri Síldarvinnslunnar frá 1999 - 2005 en Samherji er stærsti hluthafi Síldarvinnslunnar . Yfirlýsing Samherja í heild sinni : Forstjóri og stjórn Samherja hafa komist að samkomulagi um að forstjóri félagsins , Þorsteinn Már Baldvinsson , stígi tímabundið til hliðar þar til helstu niðurstöður yfirstandandi innri rannsóknar á ætluðum brotum dótturfélags í Namibíu liggja fyrir . Hjá Samherja starfa um 850 manns á Íslandi og fjöldi manns erlendis . Ekki er að vænta frekari umfjöllunar af hálfu Samherja fyrr en staðreyndir úr ofangreindri rannsókn taka á sig skýrari mynd . “